Diari Oficial de la Generalitat Valenciana


Sumari del DOGV 9735, del 29-11-2023 (2023/11083)

RESOLUCIÓ de 24 de novembre de 2023, del director general d'Esport, per la qual es convoquen subvencions destinades a entitats esportives sense ànim de lucre de la Comunitat Valenciana que promocionen la integració dels col·lectius de la diversitat a través de l'activitat física i l'esport durant el curs/temporada 2023-2024.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9735

Data del DOGV
:   29-11-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/11585


Data del document
:   24-11-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Vicepresidència Primera i Conselleria de Cultura i Esport

RESOLUCIÓ de 24 de novembre de 2023, del director general d'Esport, per la qual es convoquen subvencions destinades a entitats esportives sense ànim de lucre de la Comunitat Valenciana que promocionen la integració dels col·lectius de la diversitat a través de l'activitat física i l'esport durant el curs/temporada 2023-2024. [2023/11368]  
En compliment del que disposa l'Ordre 17/2017, de 12 de maig, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a entitats locals i entitats sense ànim de lucre de la Comunitat Valenciana, que promocionen la integració dels col·lectius de la diversitat a través de l'activitat física i l'esport (DOGV 8042, 18.05.2017), modificada parcialment per l'Ordre 10/2020, de 3 de juliol, de la Conselleria d'Educació, Cultura i Esport, per a orientar-les exclusivament a les entitats esportives sense ànim de lucre de la Comunitat Valenciana, que promocionen la integració dels col·lectius de la diversitat a través de l'activitat física i l'esport (DOGV 8851, 07.07.2020), es convoquen aquests subvencions durant la temporada 2023-24.  
  
Les ajudes convocades per aquesta resolució no requerixen ser notificades a la Comunitat Europea per no reunir els requisits de l'article 107 del Tractat de funcionament de la Unió Europea, segons disposa el Decret 128/2017, de 29 de setembre, del Consell, ja que no suposen cap avantatge econòmic, atés que les entitats a les quals van dirigides les subvencions no desenvolupen activitats econòmiques en les quals s'oferisquen al mercat béns o serveis, per la qual cosa no hi ha possibilitat de falsejament de la competència.  
Per tot això, i en virtut de l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la disposició addicional segona de l'Ordre 17/2017, de 12 de maig, de la Conselleria d'Educació, Investigació, Cultura i Esport, per la qual es delega en el director general d'Esport per a determinades atribucions, resolc:  
  
Primer. Objecte  
1. Convocar les subvencions destinades a entitats esportives sense ànim de lucre per a programes que promocionen la integració dels col·lectius de la diversitat a través de l'activitat física i l'esport, excloent-ne la participació en competicions oficials.  
2. A l'efecte d'aquesta convocatòria, es consideren col·lectius de la diversitat aquells en risc d'exclusió social per raó d'orientació sexual, identitat de gènere, raça, ètnia, situació de pobresa, o qualsevol altra condició o circumstància personal o social, i els que integren persones amb discapacitat o diversitat funcional.  
3. Segons la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, es consideren entitats esportives sense ànim de lucre els clubs esportius, les federacions esportives, els grups de recreació esportiva, les agrupacions de recreació esportiva i les associacions de federacions esportives, així com altres entitats sense ànim de lucre amb seccions esportives o seccions de recreació esportiva constituïdes legalment.  
4. Tal com establix l'article 25.2 de la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, es consideren competicions esportives oficials totes les confrontacions individuals o col·lectives de modalitats o especialitats, degudament qualificades com a tals per les respectives federacions esportives o per les administracions públiques dins del seu àmbit competencial. Totes les actuacions i els conceptes relacionats amb aquesta competició, incloent-hi l'entrenament, les inscripcions, les llicències, el personal, el transport, l'allotjament, etc., es consideren participació i, per tant, no seran objecte de subvenció.  
  
Segon. Entitats beneficiàries i requisits  
1. Podran sol·licitar les subvencions les entitats esportives sense ànim de lucre constituïdes legalment, que realitzen programes que promocionen la integració dels col·lectius de la diversitat a través de l'activitat física i l'esport i que desenvolupen l'activitat objecte de subvenció en el territori de la Comunitat Valenciana i que puguen obtindre la condició de beneficiàries per no concórrer cap de les circumstàncies que ho impedixen, les quals es detallen en l'article 13 de la Llei 38/2003, de 17 de novembre, general de subvencions, i la documentació que ho acredite s'adjuntarà a la corresponent sol·licitud de subvenció, segons l'article 4 de l'Ordre 17/2017, de 12 de maig.  
  
2. Les entitats esportives hauran d'estar legalment constituïdes d'acord amb la Llei 2/2011, de 22 de març, de l'esport i l'activitat física de la Comunitat Valenciana, i inscrites en el Registre d'entitats esportives de la Comunitat Valenciana.  
3. Les entitats sol·licitants hauran d'evidenciar de manera inequívoca, a través del programa presentat, que són les organitzadores i que realitzen l'activitat en el territori de la Comunitat Valenciana.  
4. Les entitats privades sense ànim de lucre amb seccions esportives o seccions de recreació esportiva titulars de centres d'acció social (centres de rehabilitació i integració social, centres específics per a persones amb malaltia mental crònica, centres ocupacionals, centres de dia, llars i residències, etc.), únicament podran presentar programes esportius d'integració per activitats especials diferents de les prestacions i els serveis ordinaris d'activitats fisicoesportives que són part inherent de la programació d'aquests centres.  
  
Tercer. Finalitat  
1. Aquests subvencions tenen com a finalitat promoure i impulsar actuacions i programes destinats específicament a col·lectius de la diversitat, per a afavorir la seua integració a través de l'activitat física i l'esport. Atesa l'especificitat esmentada, no s'enquadraran en aquests subvencions els programes dirigits a la població en general o a un segment per edat i que únicament engloben una participació oberta a persones de col·lectius de la diversitat.  
2. El programa es desplegarà en el període comprés entre l'1 de setembre de 2023 i el 31 d'agost de 2024.  
3. Seran despeses subvencionables les despeses necessàries que de manera indubtable responguen al funcionament, la realització i el compliment dels objectius del programa, per exemple: material esportiu fungible, personal tècnic, desplaçaments, muntatge o adequació d'instal·lacions, així com altres derivats de la gestió de l'activitat. En cas d'adquisició d'equipaments esportius de competició o entrenament per part de l'entitat beneficiària com a despesa de la subvenció, hauran de portar imprés el logotip de la Generalitat Valenciana en un lloc visible.  
  
  
Quart. Crèdit pressupostari  
1. La quantia total màxima estimada per a concedir en aquesta convocatòria per a l'exercici 2024 ascendix a 600.000 euros.  
2. Aquesta convocatòria de subvencions es realitza pel procediment de tramitació anticipada d'expedient de despesa, previst en l'article 41 de la Llei 1/2015, modificat per l'article 3 del Decret llei 6/ 2021, d'1 d'abril, del Consell, de mesures urgents en matèria de gestió economicoadministrativa per a l'execució d'actuacions finançades per instruments europeus per a ajudar a la recuperació de la crisi conseqüència de la COVID-19, per haver-hi previsió reiterada en exercicis anteriors, associada al programa pressupostari, de crèdit adequat i suficient per a la cobertura pressupostària de la despesa de què es tracte en els pressupostos de la Generalitat.  
3. En exercicis anteriors hi ha hagut, des de 2017, en el programa pressupostari associat, dotació econòmica en la corresponent llei de pressupostos de la Generalitat.  
4. El projecte de pressupostos de la Generalitat per a l'exercici 2024 preveu una línia de subvenció P699973339 en l'aplicació pressupostària 20.49.25.051.42.4, dotada amb un import de 600.000 euros.  
5. No obstant això, l'import global màxim de les ajudes convocades per aquesta resolució quedarà condicionat a l'existència de crèdit adequat i suficient per a atendre-les en la llei de pressupostos de la Generalitat que resulte aprovada per a l'exercici 2024.  
6. Una vegada aprovada i publicada l'esmentada llei de pressupostos, mitjançant una resolució del director general d'Esport es donarà publicitat a la línia pressupostària concreta i als imports globals màxims definitius destinats a la concessió de les subvencions previstes en aquesta convocatòria, en cas que aquests imports siguen superiors a les dotacions que per a les esmentades línies figuren en els paràgrafs anteriors.  
7. Aquesta línia de subvenció està prevista en el Pla Estratègic de Subvencions de la Vicepresidència Primera i Conselleria de Cultura i Esport per al període 2024-2026 que, de manera simultània al projecte de pressupostos per a l'exercici 2024, es troba en ple procés d'elaboració i la vigència de la qual s'estendrà des de l'1 de gener de 2024 al 31 de desembre de 2026.  
  
Cinqué. Presentació de sol·licituds  
1. Les sol·licituds de subvenció es presentaran exclusivament per mitjans electrònics, de conformitat amb el que s'establix en l'article 14.2 de la Llei 39/2015, d'1 d'octubre, del procediment administratiu comú de les administracions públiques, amb el certificat digital de l'entitat sol·licitant. Si falta, es podrà presentar amb el certificat digital personal de la persona que la represente, i s'haurà de complir el que establix el punt seté f d'aquesta convocatòria.  
2. Es podrà presentar una sola sol·licitud per entitat.  
3. La presentació electrònica estarà accessible a través de la seu electrònica de la Generalitat valenciana, https://sede.gva.es, en l'apartat d'«Ajudes, Beques i Subvencions», en el procediment corresponent a aquesta convocatòria, o s'accedirà directament a través de l'enllaç següent: http://www.gva.es/va/inicio/procedimientos'id\_proc=18017. Se seleccionarà l'opció «Tramitar amb certificat», s'introduiran les dades de la sol·licitud general de subvenció telemàtica i s'adjuntaran els documents indicats en el punt seté d'aquesta convocatòria.  
  
4. Per a accedir a aquest sistema electrònic, es podrà utilitzar qualsevol dels certificats admesos per la seu electrònica de la Generalitat, incloent-hi, entre altres, el certificat electrònic emés per l'Agència Valenciana de Certificació.  
5. Si els documents que s'aporten juntament amb la sol·licitud telemàtica no són documents signats electrònicament, l'òrgan instructor podrà sol·licitar els originals per a verificar-ne l'autenticitat.  
  
Sisé. Termini de presentació  
El termini per a presentar sol·licituds s'iniciarà l'endemà de la publicació d'aquesta convocatòria en el Diari Oficial de la Generalitat Valenciana i finalitzarà el 31 de gener de 2024. L'incompliment del termini o la presentació de la sol·licitud de manera diferent de l'electrònica que es determina en l'apartat anterior comportarà l'exclusió de la convocatòria.  
  
Seté. Documentació que cal aportar  
A la sol·licitud electrònica s'adjuntaran els documents que s'indiquen a continuació:  
a) Programa de l'activitat segons el model disponible en el web https://cultura.gva.es/va/web/deporte/ayudas i en el procediment telemàtic de sol·licitud, en el qual es desenvoluparan els apartats següents:  
- Justificació del programa esportiu.  
- Objectius generals i específics.  
- Activitats físiques i/o esportives realitzades: descripció, sistema organitzatiu, participants per activitat, temporalitat, instal·lacions.  
- Participants: nombre, característiques, procedència.  
- Metodologia i avaluació.  
- Detall de les despeses.  
- Recursos humans: personal, funcions, titulació, hores de dedicació.  
- Altres programes esportius d'integració desenvolupats per l'entitat.  
- Experiència en matèria específica d'igualtat de gènere (pla d'igualtat, etc.).  
- Creació d'ocupació per a persones amb diversitat funcional i altres persones amb dificultat especial d'accés al mercat laboral, relacionada directament amb el desplegament del programa.  
b) Pressupost de l'activitat en el qual figura el finançament previst, que haurà d'incloure obligatòriament l'import de la subvenció sol·licitada, i les despeses detallades de l'activitat per concepte i import, segons el model disponible en el web https://cultura.gva.es/va/web/deporte/ayudas i en el procediment telemàtic de sol·licitud.  
c) Domiciliació bancària, que està disponible en tràmit automatitzat en la seu electrònica de la Generalitat, en l'adreça https://sede.gva.es/va/inicio/procedimientos'id\_proc=22263, en compliment de la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d'acord amb el que preveu l'Ordre 2/2022, de la Conselleria d'Hisenda i Model Econòmic, que regula les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. No serà necessari si s'ha presentat en una altra convocatòria, però s'haurà d'indicar en quina i el número de compte.  
d) Documentació acreditativa que estan al corrent de les obligacions tributàries i davant de la Seguretat Social.  
Amb caràcter general, d'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'entitat interessada, l'òrgan gestor del procediment estarà autoritzat a obtindre directament l'acreditació del compliment de les obligacions amb la Seguretat Social. En cas d'oposar-se al fet que l'òrgan gestor obtinga directament aquesta informació, haurà de manifestar-ho expressament en la sol·licitud i estarà obligada a aportar els documents corresponents.  
No obstant el que s'ha exposat anteriorment, respecte de l'acreditació del compliment de les obligacions tributàries estatals i autonòmiques, d'acord amb el que disposa en l'article 28.3 de la Llei 39/2015, d'1 d'octubre, del procediment administratiu comú de les administracions públiques, i 95.1 de la Llei 58/2003, de 17 de desembre, general tributària, és necessària una autorització expressa de l'entitat interessada perquè l'òrgan gestor del procediment puga obtindre directament l'acreditació del compliment de les obligacions esmentades. En aquest cas, si no es dona en la sol·licitud la corresponent autorització expressa perquè l'òrgan gestor obtinga directament aquesta informació, l'entitat interessada estarà obligada a aportar els documents acreditatius.  
  
e) Declaració responsable de no estar incurs en les prohibicions per a obtindre la condició de persona beneficiària que assenyala l'article 13 de la Llei 38/2003, de 17 de novembre, general de subvencions. Aquesta declaració s'inclou en l'apartat G de la sol·licitud de subvenció.  
  
f) Quan la tramitació electrònica s'haja realitzat a través del certificat digital de la persona representant, i no el de l'entitat, s'haurà d'adjuntar la seua capacitat de representació, en cas que no conste en la Direcció General d'Esport, mitjançant la seua alta en el Registre electrònic de representació de la Generalitat o qualsevol altra modalitat de representació que es considere oportuna, d'acord amb els articles 34 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i d'acord amb els articles 5 i següents de la Llei 39/2015, d'1 d'octubre, del procediment administratiu comú de les administracions públiques.  
g) Altres documents que acrediten o justifiquen les dades declarades en el programa de l'activitat presentat.  
h) A més de la documentació assenyalada en aquest apartat, el Servei de Promoció de l'Esport i Activitat Física, com a òrgan instructor, podrà sol·licitar en qualsevol moment de la tramitació de l'expedient qualsevol altra informació que considere necessària per a conéixer i comprendre millor l'aplicació de la subvenció.  
  
Huité. Barem aplicable  
1. La valoració de les sol·licituds, així com la distribució de la quantia de la subvenció obtinguda per cada entitat, l'efectuarà la comissió tècnica d'avaluació atenent els criteris establits en l'article 5 de l'Ordre 10/2020, de la Conselleria d'Educació, Cultura i Esport, per la qual es modifiquen parcialment les bases reguladores de les subvencions que va aprovar l'Ordre 17/2017, de 12 de maig.  
2. La valoració de les sol·licituds s'efectuarà atenent la qualitat i la viabilitat del programa esportiu d'integració fins a una puntuació màxima de 100 punts i d'acord amb els criteris següents:  
a) Fonaments del programa esportiu, fins a un màxim de 20 punts. Es valoraran la justificació i els objectius (6 punts), l'adequació (4 punts), la concreció (4 punts) i el fiançament del programa (6 punts).  
b) Qualitat tècnica i característiques del programa esportiu, fins a un màxim de 40 punts. Es valorarà la temporalització i la duració (12 punts), les instal·lacions i el material (4 punts), les activitats físiques i esportives (4 punts), els participants (12 punts), la tipologia de l'activitat (4 punts) i la metodologia i l'avaluació del programa (4 punts).  
c) Àmbit del programa esportiu, fins a un màxim de 10 punts. Es valorarà la major territorialitat en el desplegament del programa: local, comarcal, provincial, autonòmic (5 punts); la procedència de les persones participants d'altres localitats o entitats (2 punts), i el nombre de desplaçaments necessaris per a desplegar el programa (3 punts)  
  
d) Recursos humans, fins a un màxim de 10 punts. Es valorarà el grau de participació de les persones implicades en el programa (2 punts), el personal tècnic qualificat (3 punts) i el nivell de qualificació professional del personal tècnic (5 punts).  
e) Viabilitat econòmica, fins a un màxim de 10 punts. Es valorarà la capacitat de més autofinançament (8 punts) i l'ajust i l'adequació del pressupost al programa esportiu (2 punts).  
f) Altres criteris d'interés social, fins a un màxim de 10 punts. Es valorarà la implantació de mesures d'igualtat (4 punts), creació d'ocupació per a persones amb diversitat funcional amb un grau de discapacitat igual o superior al 33 % i per a altres persones amb dificultats especials d'accés al mercat laboral (4 punts), així com la realització altres programes esportius d'interés social (2 punts).  
3. Per a determinar la puntuació final de cadascuna de les entitats s'establirà una ponderació en funció de la puntuació obtinguda inicialment en la valoració, d'acord amb els nivells següents:  
Entitats amb 80 o més punts: puntuació obtinguda 1,30  
Entitats entre 70 i 79 punts: puntuació obtinguda 1,20  
Entitats entre 60 i 69 punts: puntuació obtinguda 1,10  
Entitats amb menys de 60 punts: puntuació obtinguda 1  
4. Per a la concessió de la subvenció, les sol·licituds hauran d'obtindre una puntuació mínima de 40 punts.  
5. La quantia econòmica de la subvenció obtinguda per cada entitat es calcularà aplicant la fórmula següent:  
1. F1 = (FT/PT) P1; en què:  
2. F1: subvenció per a l'entitat 1.  
3. FT: pressupost total disponible de la convocatòria.  
4. PT: suma de les puntuacions obtingudes per totes les entitats beneficiàries després d'aplicar l'apartat anterior.  
5. P1: puntuació obtinguda per l'entitat 1 després d'aplicar l'apartat 3 d'aquest article.  
6. S'establiran els límits de subvenció següents:  
a) Es podrà subvencionar fins al percentatge màxim del 70 % del pressupost del programa presentat.  
b) La subvenció màxima a percebre serà de 10.000 € per programa.  
7. Una vegada aplicat el càlcul, s'ajustaran els imports en els casos en què la quantitat resultant supere l'import de subvenció sol·licitada per l'entitat o supere els límits dels condicionants esmentats en l'apartat anterior. La resta del pressupost es repartirà entre la resta dels programes de manera proporcional al nombre de punts aconseguits. Aquest procediment es repetirà totes les vegades que siga necessari. La subvenció corresponent s'haurà d'arredonir a la baixa, a la unitat sense cèntims inferior, i se sumarà l'import sobrant, si és possible, als beneficiaris amb menys subvenció.  
A l'efecte de determinar la quantia individualitzada de la subvenció que haja de correspondre al programa, la comissió d'avaluació de les ajudes objecte d'aquesta ordre de bases podrà aplicar, si és el cas, el que disposa l'article 170.2 de la Llei 1/2015, de 6 de febrer, d'hisenda pública, del sector públic instrumental i de subvencions, i modificar en congruència la quantia de subvenció sol·licitada.  
  
Nové. Termini per a resoldre  
El termini màxim per a resoldre aquesta convocatòria serà de sis mesos a comptar de la publicació en el Diari Oficial de la Generalitat Valenciana, de conformitat amb l'article 6 de les bases que regulen aquesta convocatòria. No obstant això, les sol·licituds sobre les quals no recaiga una resolució expressa en el termini de sis mesos des de la publicació de la convocatòria s'entendran desestimades o denegades, sense perjudici de l'obligació legal de resoldre establida en l'article 21 de la Llei 39/2015, d'1 d'octubre, del procediment administratiu comú de les administracions públiques. La Direcció General d'Esport notificarà a les entitats interessades la resolució de concessió o denegació de les sol·licituds presentades dins del mateix termini de sis mesos.  
  
Desé. Obligacions de les entitats beneficiàries  
Sense perjudici del que disposa l'article 14 de la Llei 38/2003, de 17 de novembre, general de subvencions, són, a més, obligacions de l'entitat beneficiària les que establix l'article 8 de les bases que regulen aquesta convocatòria.  
  
Onzé. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades hauran de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
Perceben durant el període d'un any natural alguna ajuda o subvenció de les entitats públiques de la Comunitat Valenciana recollides en l'article 3 de la Llei 1/2022, en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, hauran de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Aquesta informació s'haurà de publicar a partir de l'any següent a aquell en què s'hagen superat els llindars establits, i haurà de mantindre's publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o les persones beneficiàries de subvencions hauran de donar la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es realitze de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè aquesta complisca les obligacions previstes en la Llei de transparència, en el termini de quinze dies hàbils des del requeriment. Una vegada transcorregut el termini conferit en el requeriment sense que s'haja atés, l'òrgan que ha realitzat el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Dotzé. Justificació i pagament de la subvenció  
1. La Vicepresidència Primera i Conselleria de Cultura i Esport abonarà la subvenció després de la presentació, a través dels mitjans electrònics, http://www.gva.es/va/inicio/procedimientos'id\_proc=18721, de la documentació justificativa corresponent:  
a) Per a les entitats a les quals la Direcció General d'Esport haja concedit subvencions en 2023 i que tinguen un import conjunt inferior a 60.000 euros, la justificació haurà de revestir la forma de compte justificatiu simplificat, que, d'acord amb el que disposa l'article 75 del Reglament de la Llei general de subvencions, haurà de contindre la informació següent:  
a.1) Memòria d'actuació justificativa del compliment de les condicions imposades en la concessió de la subvenció, amb la indicació de les activitats realitzades i dels resultats obtinguts, així com la perspectiva de gènere.  
a.2) Certificat de la despesa realitzada en el programa subvencionat amb la indicació de les fonts de finançament, tant de la subvenció concedida com altres ingressos, subvencions o recursos propis, i caldrà especificar l'import i la procedència.  
a.3) Relació classificada de totes les despeses de l'activitat subvencionada amb la identificació de la persona o l'entitat creditora i del document, l'import i la data d'emissió. Caldrà indicar quines d'aquests despeses es financen amb la subvenció concedida i la data de pagament. En cadascuna d'aquests s'inclourà una explicació de la despesa que permeta identificar la finalitat i l'adequació a l'objectiu de la subvenció.  
a.4) Si és el cas, carta de pagament de reintegrament en el supòsit de romanents no aplicats, i també dels interessos derivats d'aquests.  
b) Per a les entitats a les quals haja concedit subvencions la Direcció General d'Esport en 2024, amb un import conjunt que siga igual o superior a 60.000 euros, les persones beneficiàries hauran de presentar la documentació justificativa següent:  
b.1) Memòria d'actuació justificativa indicada en l'apartat a.1 d'aquest article.  
b.2) Memòria econòmica justificativa del cost de les activitats realitzades, que haurà de contindre:  
- Certificat de la despesa realitzada en el programa subvencionat amb la indicació de les seues fonts de finançament, tant de la subvenció concedida com altres ingressos, subvencions o recursos propis, i caldrà especificar-ne l'import i la procedència.  
- Relació classificada de totes les despeses de l'activitat subvencionada amb identificació de la persona o l'entitat creditora i del document, l'import i la data d'emissió. Caldrà indicar quines d'aquests despeses es financen amb la subvenció concedida i la data de pagament.  
- Les factures originals corresponents, amb còpia, de les despeses imputades a la subvenció, que se'ls retornaran una vegada comprovades i segellades per la Direcció General d'Esport. En el cas de presentar la justificació per via telemàtica, l'entitat beneficiària o la persona que exercisca la representació podrà signar les factures electrònicament en un únic document en format PDF en el mateix ordre que apareguen en la relació classificada.  
2. La quantia de la subvenció concedida no podrà ser superior al 70 % total del programa justificat; en cas contrari, l'import d'aquesta serà objecte de minoració.  
3. Els justificants integrants de cada compte justificatiu hauran de complir els requisits que establix el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
4. Les persones beneficiàries, quan l'import de la despesa subvencionable supere les quanties del contracte menor establides en la Llei 9/2017, de 8 de novembre, de contractes del sector públic, hauran d'acreditar haver sol·licitat com a mínim tres ofertes de diferents proveïdors amb caràcter previ a la contractació del compromís per a la prestació del servei o el lliurament del bé, excepte en les prestacions que, per les característiques especials de les despeses subvencionables, no hi haja en el mercat un nombre suficient d'entitats que el subministren o el presten, excepte la despesa que s'haja realitzat amb anterioritat a la sol·licitud de la subvenció.  
5. El termini de presentació de les justificacions finalitzarà el 30 de setembre de 2024. Si és necessari retardar aquesta data, s'indicarà en la resolució de concessió; no obstant això, no podrà ser posterior a la finalització de l'exercici pressupostari 2024.  
  
Tretzé. Pla de control  
Les subvencions concedides estaran sotmeses a les actuacions que s'incloguen en el pla de control de 2024 que aprovarà la Direcció General d'Esport en el primer semestre de 2024, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Catorzé. Conflicte d'interessos  
Les persones beneficiàries hauran d'adoptar totes les mesures necessàries per a previndre qualsevol situació en la qual la imparcialitat i l'objectivitat en l'execució de l'acció puguen estar compromeses per raons d'interés econòmic, afinitats polítiques, vincles familiars o afectius, o qualsevol altre interés compartit (conflicte d'interessos).  
Hauran de comunicar oficialment a l'òrgan gestor, sense demora, tota situació constitutiva d'un conflicte d'interessos o susceptible de conduir a un conflicte d'interessos i prendre immediatament totes les mesures necessàries per a corregir aquesta situació. L'incompliment d'aquesta obligació pot suposar infracció a l'ordenament jurídic vigent.  
  
  
Quinzé. Notificació o publicació dels tràmits del procediment  
  
1. La notificació de cadascun dels tràmits d'aquest procediment es farà per mitjans electrònics. Es realitzarà en la seu electrònica de la Generalitat, https://sede.gva.es, i en la pàgina web de la Vicepresidència Primera i Conselleria de Cultura i Esport, https://cultura.gva.es/va/web/deporte/ayudas, excepte la notificació de la resolució de concessió, que es publicarà en el Diari Oficial de la Generalitat Valenciana.  
2. L'extracte d'aquesta convocatòria es publicarà en la Base de dades nacional de subvencions, de conformitat amb l'article 7 de l'Ordre 17/2017, de 12 de maig, d'aprovació de les bases que regulen aquesta convocatòria.  
3. De conformitat amb l'article 3.2 de la Llei 2/2015, de transparència, bon govern i participació ciutadana de la Comunitat Valenciana, les entitats beneficiàries que perceben en cada convocatòria una subvenció total per un import superior a 10.000 euros hauran de fer-ne la publicitat adequada, i indicar almenys l'entitat pública concedent, l'import rebut i el programa subvencionat. Aquesta difusió es realitzarà preferentment a través de les pàgines web corresponents.  
  
  
Setzé. Protecció de dades  
La gestió de les subvencions objecte d'aquesta convocatòria requerix el tractament de dades de representants de les entitats sol·licitants, membres de la comissió tècnica d'avaluació i de terceres persones (especialment en aquest cas en fase de justificació de la subvenció), en els termes següents:  
a) Responsable del tractament: Vicepresidència Primera i Conselleria de Cultura i Esport. Plaça de Nules, 2, 46020 València.  
b) Categoria i origen de les dades a tractar: dades personals identificatives, de contacte i de qualsevol altra naturalesa que es recullen bé a través de formularis o de consulta a plataformes autonòmiques d'interoperabilitat (d'ara en avant, PAI) o a altres administracions públiques, bé mitjançant documentació lliurada per representants de les entitats sol·licitants.  
Si la documentació presentada conté dades de terceres persones, prèviament a la comunicació d'aquests dades a la Conselleria, les persones representants de les entitats sol·licitants han d'informar aquests persones del tractament de les seues dades per part de la Conselleria, en els termes que preveu aquest apartat.  
c) Fins del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals segons les bases reguladores d'aquesta convocatòria i altres normes aplicables, incloent-hi les que regulen el tràmit electrònic, les dades personals es tractaran per a tramitar i gestionar les subvencions, en les fases de sol·licitud, concessió i justificació.  
d) Les dades no seran objecte de transferències internacionals.  
e) Totes les dades sol·licitades per mitjà del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquests dades a la Conselleria comportarà les conseqüències que preveu l'ordenament jurídic.  
f) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que preveu la normativa d'arxius i documentació.  
g) Drets: la persona interessada pot exercir els drets d'accés, rectificació, supressió, oposició, limitació del tractament, portabilitat i no ser objecte d'una decisió basada únicament en el tractament automatitzat,   
  
- Tràmit electrònic accessible en l'adreça següent: https://www.gva.es/va/inicio/procedimientos'id\_proc=19757 (requerix disposar de certificat digital).  
- Enviant la petició al responsable del tractament a l'adreça postal següent: plaça de Nules, 2, 46298 València.  
- De manera presencial a través del registre.  
L'exercici dels drets requerix la identificació inequívoca de la persona interessada o del seu representant.  
h) Reclamació davant l'autoritat de control: la persona interessada pot presentar una reclamació davant de l'Agència Espanyola de Protecció de Dades, a través de la seu electrònica accessible en l'adreça https://www.aepd.es, si considera que no s'han atés els seus drets o que s'ha vulnerat el tractament de les seues dades personals. Prèviament, pot contactar amb la Delegació de Protecció de Dades de la Generalitat en ftj@fhl.oj o dirigint-se al passeig de l'Albereda, 16 - 46766 València.  
  
De conformitat amb el que establixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs potestatiu de reposició s'haurà d'interposar davant del vicepresident primer i conseller de Cultura i Esport, en el termini d'un mes a comptar de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació d'aquesta resolució en el Diari Oficial de la Generalitat Valenciana.  
  
València, 24 de novembre de 2023.- El director general d'Esport (p. d. Ordre 17/2017; DOGV 8042, de 18.05.2017): Luis Cervera Torres.